CELEX: 32012Y0405(01)
Language: lv
Date: 2012-02-22 00:00:00
Title: Eiropas Komisijas un Eiropas Ekonomikas un sociālo lietu komitejas sadarbības protokols

5.4.2012   
            
            
               LV
            
            
               Eiropas Savienības Oficiālais Vēstnesis
            
            
               C 102/1
            
         Eiropas Komisijas un Eiropas Ekonomikas un sociālo lietu komitejas sadarbības protokols
   2012/C 102/01
   PREAMBULA
   Komisija un Eiropas Ekonomikas un sociālo lietu komiteja (turpmāk – Komiteja) uzskata, ka to kopējās interesēs ir veicināt abu iestāžu sadarbību, piemērojot šo protokolu, ar ko aizstāj 2005. gada 7. novembra protokolu un tā 2007. gada 31. maija pielikumu, paredzot ciešākas sadarbības nosacījumus.
   Šādi sadarbības nosacījumi atbilst tādas vides radīšanai, kas veicina pilsoniskās sabiedrības organizāciju aktīvāku līdzdalību gan attiecīgās valsts, gan Eiropas līmenī Eiropas Savienības politikas un lēmumu izstrādē un pieņemšanā, kā arī veicina minēto organizāciju un Savienības iestāžu pastāvīga strukturētā dialoga izvēršanu, kā paredzēts Līguma par Eiropas Savienību (LES) 11. panta 1. un 2. punktā.
   Atbilstoši funkcijām, kas tai noteiktas līgumos, Komitejai ir īpašs uzdevums veicināt Eiropas Savienības iestāžu un politikas demokrātiskās leģitimitātes un efektivitātes stiprināšanu. Ņemot vērā iepriekš minēto, Komitejai, kas ir priviliģēta starpniece starp pilsoniskās sabiedrības organizācijām un Savienības iestādēm, kā norādīts 13. pantā, ir izšķiroša loma, nodrošinot, ka minētās iestādes īsteno LES 11. pantā paredzētos noteikumus.
   Komisija sadarbojas ar Komiteju to trīs pamatuzdevumu izpildē, kas noteikti Komitejas pamatuzdevumu deklarācijā, proti:
   
               —
            
            
               nodrošināt padomdevēja funkciju Eiropas Parlamentā, Padomē un Komisijā Savienības un tās iedzīvotāju vispārējās interesēs,
            
         
               —
            
            
               popularizēt Eiropas Savienības pamatvērtības un sekmēt uz līdzdalību vērstas, iekļaujošākas un līdz ar to iedzīvotājiem tuvākas Eiropas Savienības attīstību,
            
         
               —
            
            
               piedalīties Savienības ārējās dimensijas pasākumos, attīstot dialogu ar pilsoniskās sabiedrības organizācijām un palielinot organizētas pilsoniskās sabiedrības un līdzdalības demokrātijas lomu.
            
         Komisija atbalsta Komitejas padomdevējas funkcijas nostiprināšanu gan Savienības politikas un tiesību aktu izstrādes, gan īstenošanas procesā. Komiteja var sniegt ieguldījumu ES tiesību aktu īstenošanas novērtēšanā, jo īpaši attiecībā uz horizontālajām klauzulām, kā paredzēts Līguma par Eiropas Savienības darbību (LESD) 8. līdz 12. pantā.
   Komisija un Komiteja sadarbojas līdzdalības demokrātijas attīstīšanā Savienības līmenī nolūkā stiprināt tās demokrātisko leģitimitāti.
   Komisija uzskata minēto sadarbību par prioritāru līdzekli, lai organizētu atklātu, pārredzamu un pastāvīgu dialogu ar pilsoniskās sabiedrības un tās apvienību pārstāvjiem, kā norādīts LES 11. pantā.
   Lai Komiteja pilnībā varētu pildīt savu starpnieces lomu, uzklausot organizētas pilsoniskās sabiedrības vēlmes un ieceres, Komisija atbalsta Komitejas ierosmes, kas veicina un strukturē dialogu un apspriešanos ar Eiropas organizēto pilsonisko sabiedrību, kā arī stiprina sakarus ar dalībvalstu ekonomikas un sociālo lietu padomju un tām līdzīgu organizāciju tīklu.
   I.   INSTITUCIONĀLĀS UN ADMINISTRATĪVĀS ATTIECĪBAS
   
   
               1.
            
            
               Katra gada pirmajā pusgadā Komiteja dara zināmas savas politiskās prioritātes attiecībā uz Komisijas darba programmu nākamajam gadam.
               Vismaz reizi gadā, sagatavojot Komisijas darba programmu un lai izskatītu vispārējas intereses jautājumus, tiek rīkota Komisijas priekšsēdētāja un/vai par sadarbību ar Komiteju atbildīgā Komisijas priekšsēdētāja vietnieka tikšanās ar Komitejas priekšsēdētāju.
               Komiteja katru gadu organizē debates par Eiropas Savienības nākotni, kurās Komisijas priekšsēdētājs un/vai par sadarbību ar Komiteju atbildīgais Komisijas priekšsēdētāja vietnieks iepazīstina ar Eiropas Savienības stratēģiskajām prioritātēm nākamajam gadam.
            
         
               2.
            
            
               Komisijas pilnvaru termiņa sākumā Komisijas priekšsēdētājs iepazīstina pilnsapulci ar saviem stratēģiskajiem mērķiem.
            
         
               3.
            
            
               Komisija un Komiteja sadarbojas nolūkā būtiski uzlabot tiesību aktu izstrādi.
            
         
               4.
            
            
               Komisijas locekļi tiek aicināti piedalīties Komitejas darbā, it īpaši plenārsesijās, lai apspriestu stratēģiskās pamatnostādnes attiecīgajā kompetences jomā, kā arī citus, iepriekš vienojoties noteiktus jautājumus. Komisijas locekļi var lūgt arī uzstāšanos pilnsapulcē.
               Komisijas locekļi vai, izņēmuma gadījumos, augstākā līmeņa ierēdņi var lūgt uzstāšanos Komitejas Biroja debatēs par Komisijas ierosinātajām iniciatīvām.
               Reizi gadā tiek organizēta specializēto nodaļu priekšsēdētāju un par atbilstošajām politikas jomām atbildīgo Komisijas locekļu tikšanās, lai izskatītu attiecīgās prioritātes un darba programmas.
            
         
               5.
            
            
               Komisijas pārstāvji iesaistās Komitejas darbā pie dokumentiem, kas ir viņu kompetencē, un pēc iespējas piedalās sanāksmēs, uz kurām ir uzaicināti. Viņi iepazīstina ar Komisijas priekšlikumiem vai citiem izskatāmiem dokumentiem, kā arī sniedz informāciju par dokumentācijas sagatavošanas gaitu.
               Komisijas pārstāvji cieši sadarbojas ar Komitejas kolēģiem darbā ar dokumentāciju, kas ir viņu kompetencē.
            
         
               6.
            
            
               Katra Komisijas dienesta ieceltie koordinatori vai atbildīgās personas, kā arī Komitejas specializēto nodaļu sekretariāti regulāri apmainās ar informāciju, jo īpaši saistībā ar ģenerāldirektorātu darba plānošanu un minēto nodaļu darba prioritāšu īstenošanu.
               Vismaz reizi gadā koordinatori tiekas ar Komitejas sekretariātu, lai apmainītos ar informāciju par galvenajiem pasākumiem vai kopīgas ieinteresētības iniciatīvām, ko īstenojusi vai plānojusi Komisija vai Komiteja.
            
         II.   EIROPAS EKONOMIKAS UN SOCIĀLO LIETU KOMITEJAS KONSULTATĪVĀ FUNKCIJA
   
   
               7.
            
            
               Pamatojoties uz Komisijas gada darba programmu un Komisijas un Komitejas izskatītajām prioritātēm, Komisijas ģenerālsekretārs nosūta Komitejai sarakstu ar priekšlikumiem, par kuriem ir paredzēta fakultatīva konsultēšanās. Minētajā sarakstā iekļauj arī neleģislatīvus dokumentus, par kuriem Komisija paredz pieprasīt Komitejai atzinumu.
               Programmas izstrādē papildus caurviju programmai Komisija pirms Komitejas Biroja sēdēm apstiprina fakultatīvos atzinuma pieprasījumus.
               Organizējot darbu, Komiteja cenšas ievērot Komisijas prioritātes un termiņus. Šajā nolūkā Komisija sniedz Komitejai precīzu informāciju par savu priekšlikumu secību.
            
         
               8.
            
            
               Pienācīgi ievērojot līgumus, Komisijai un Komitejai svarīgi ir noteikt selektīvāku pieeju.
               Komisijas lēmuma par fakultatīvu konsultēšanos pamatā tādēļ ir šādi kritēriji:
               
                           —
                        
                        
                           izskatāmais temats ir vispārēji nozīmīgs un attiecas uz jomu, kurā Komitejas atzinums sniegtu pievienoto vērtību saistībā ar Savienības politikas un lēmumu izstrādi,
                        
                     
                           —
                        
                        
                           konsultēšanās mērķis ir rosināt debates par Savienības rīcības lietderību kādā konkrētā jomā vai par kādu konkrētu jautājumu.
                        
                     Komiteja mērķtiecīgi turpina uzsāktos centienus racionalizēt savu darbu, lai pirmām kārtām koncentrētos uz tiem atzinumiem, kas var sniegt reālu pievienoto vērtību Savienības politikas un lēmumu izstrādes procesā.
            
         
               9.
            
            
               Komisija Savienības politikas izstrādes procesā un sava darba plānošanas ietvaros var lūgt Komitejai sagatavot izpētes atzinumus par organizētai pilsoniskai sabiedrībai īpaši svarīgām jomām, kuras tā uzskata par Komitejas kompetencei un pieredzei atbilstošām. Šādus atzinumu pieprasījumus Komitejai dara zināmus Komisijas priekšsēdētāja vietnieks, kura kompetencē ir attiecības ar Komiteju. Minētajos pieprasījumos ir precīzas norādes par atzinuma tematu un izstrādes termiņu, ja tāds paredzēts.
               Komisija un Komiteja cenšas panākt izpētes atzinumu pieprasījumu atbilstību integrētai pieejai, kas ļautu nodrošināt pilsoniskās sabiedrības visu ieinteresēto pušu viedokļa ņemšanu vērā pēc iespējas plašākā mērogā.
               Komisija nodrošina attiecīgu pārraudzību, lai novērtētu šādu atzinumu pievienoto vērtību Savienības politikas un lēmumu izstrādes procesā.
            
         
               10.
            
            
               Komisija nosūta Eiropas Parlamentam un Padomei un vienlaikus arī Komitejai visus dokumentus un informāciju, kas nepieciešama Komitejas konsultatīvās funkcijas izpildei.
            
         
               11.
            
            
               Atzinumu labākas lasāmības labad Komiteja jo īpaši cenšas
               
                           —
                        
                        
                           precīzi norādīt grozījumus, ko tā vēlas ieviest Komisijas tiesību aktu priekšlikumos,
                        
                     
                           —
                        
                        
                           apkopot galvenos Komitejas formulētos ieteikumus un priekšlikumus.
                        
                     
         
               12.
            
            
               Komisija un Komiteja atzīst darba pēc atzinumu pieņemšanas nozīmīgumu un nepieciešamību. Tāpēc Komisija sistemātiski ziņo par iemesliem, kuru dēļ Komitejas atzinumos minētos grozījumu priekšlikumus vai būtiskus ierosinājumus ņem vai neņem vērā.
               Attiecībā uz izpētes atzinumiem Komisija cenšas nodrošināt arī to īstenošanas politisku uzraudzību, un kompetents Komisijas loceklis iespēju robežās sniedz informāciju nākamajā plenārajā sesijā pēc tās plenārās sesijas, kurā attiecīgais atzinums pieņemts.
               Komisijas apstiprinātos tiesību aktu grozījumu priekšlikumus Komisija pēc iespējas iestrādā savos grozītajos priekšlikumos.
               Ja Komisija būtiski groza savu priekšlikumu pēc tam, kad sākotnējais atzinuma pieprasījums jau ir nosūtīts Komitejai, un ja līgumos ir paredzēta obligāta konsultēšanās, Komisija nodrošina atkārtotu konsultēšanos ar Komiteju.
            
         III.   EIROPAS EKONOMIKAS UN SOCIĀLO LIETU KOMITEJA UN ORGANIZĒTA PILSONISKĀ SABIEDRĪBA
   
   
               13.
            
            
               Komitejai ir īpašs uzdevums īstenot līdzdalības demokrātiju un ar Līgumu par Eiropas Savienību Komitejai ir piešķirtas papildu pilnvaras, lai tā varētu pildīt savu priviliģētās starpnieces lomu organizētas pilsoniskās sabiedrības un Savienības iestāžu dialogā.
               Saskaņā ar LES 11. pantu Komisija un Komiteja sadarbojas, lai stiprinātu pilsoniskās sabiedrības organizāciju turpmāku līdzdalību un dialogu ar tām gan attiecīgās valsts, gan Eiropas līmenī, un lai veicinātu minēto organizāciju ciešāku iesaistīšanu politikas veidošanā un Savienības tiesību aktu izstrādē.
               Komisija un Komiteja kopīgi veicina Eiropas pilsoniskās sabiedrības organizāciju un tīklu savstarpēju strukturētu dialogu, kā arī minēto organizāciju un ES iestāžu strukturēto dialogu, jo īpaši ar Komitejas izveidotās Sadarbības grupas starpniecību.
               Attiecībā uz konsultāciju politiku Komisija paļaujas uz Komitejas atbalstu, jo īpaši, lai stiprinātu savas attiecības ar organizētu pilsonisko sabiedrību gan Eiropas Savienībā, gan ārpus tās. Šajā nolūkā Komiteja atbalsta Komisiju, organizējot ar ieinteresētajiem dalībniekiem kopīgas uzklausīšanas sanāksmes, seminārus un konferences par konkrētiem vispārējas nozīmes politikas jautājumiem, kuros Komitejai ir atbilstoša kompetence un pieredze.
            
         
               14.
            
            
               Komisija atzīmē Komitejas gatavību sniegt palīdzību pilsoņu iniciatīvas tiesību īstenošanā.
               Regulas (ES) Nr. 211/2011 11. pantā ir paredzēts, ka trīs mēnešu laika posmā, kurā Komisija analizē sekmīgi īstenotu pilsoņu iniciatīvu, tās organizatoriem dod iespēju ar Eiropas Parlamentu kopīgi organizētā atklātā uzklausīšanā iepazīstināt ar minēto iniciatīvu, “attiecīgā gadījumā piesaistot citas Savienības iestādes un struktūrvienības, kam varētu būt vēlme piedalīties”. Tādēļ Komisija paredz ierosināt Eiropas Parlamentam atbilstošā gadījumā uzaicināt uz šādu atklātu uzklausīšanu arī Komiteju.
               Komisija atzīmē, ka Komiteja katrā laikā varētu izteikt vēlmi izstrādāt atzinumu jomās, kurās Komiteja uzskata, ka tai ir atbilstoša kompetence un pieredze, un kurās tā varētu sniegt pievienoto vērtību.
            
         
               15.
            
            
               Komiteja savas konsultatīvās funkcijas ietvaros uzklausīšanas sanāksmju, semināru vai konferenču veidā organizē strukturētu konsultēšanos ar organizētu pilsonisko sabiedrību nolūkā pēc iespējas plaši apzināt attiecīgo pilsoniskās sabiedrības organizāciju viedokļus.
               Komisija ir gatava sadarboties šādu konsultāciju organizēšanā un īstenošanā iespējami visatbilstošākajā veidā, tai skaitā sniedzot loģistikas un/vai finansiālu atbalstu.
            
         
               16.
            
            
               Komisija un Komiteja turpinās vairot savu pasākumu un iniciatīvu sinerģiju tajās politikas jomās, kas visvairāk attiecas uz organizētu pilsonisko sabiedrību, jo īpaši saistībā ar stratēģiju “Eiropa 2020”, kā arī ilgtspējīgu attīstību un klimata pārmaiņām, iekšējā tirgus padziļināšanu, cīņu pret nabadzību un sociālo atstumtību, imigrāciju un energoapgādi.
               Katru gadu Komiteja publicē ziņojumu, kurā ciešā sadarbībā ar valstu ekonomikas un sociālo lietu padomju un tām līdzīgu organizāciju tīklu ir novērtēta pilsoniskās sabiedrības iesaistīšana valstu reformu programmu izstrādē. Minēto ziņojumu apspriež plenārsesijā pirms Eiropadomes pavasara sanāksmes.
               Komiteja uzaicinās atbildīgo Komisijas locekli piedalīties minētajās debatēs un iepazīstināt ar gada izaugsmes pētījumu.
            
         
               17.
            
            
               Komisija un Komiteja cenšas veicināt iedzīvotāju līdzdalību Savienības politikā. Tāpēc Komisija atzinīgi vērtē Komitejas nodomu turpināt iesākto, lai iesaistītu valstu ekonomikas un sociālo lietu padomju un tām līdzīgu organizāciju tīklu.
            
         
               18.
            
            
               Komiteja veicina Savienības tiesību aktu īstenošanas novērtējuma procesu, jo īpaši attiecībā uz horizontālajām klauzulām, kā paredzēts LESD 8. līdz 12. pantā.
            
         
               19.
            
            
               Komiteja atbalsta Savienības darbības ārējo dimensiju, uzturot dialogu ar pilsoniskās sabiedrības organizācijām valstīs un reģionos, ar kuriem ES ir strukturētas attiecības. Šajā nolūkā Komisija atbalsta Komitejas iniciatīvas, kas stiprina organizētas pilsoniskās sabiedrības lomu ārpus ES un veicina ar to saistītā dialoga un konsultāciju kultūru un struktūras.
               Komiteja un Komisija sadarbojas, lai sekmētu tirdzniecības līgumu īstenošanas uzraudzībai paredzētu kopīgu pilsoniskās sabiedrības mehānismu izveidi un nodrošinātu to pārvaldību.
            
         IV.   PARTNERĪBA INFORMĀCIJAS SNIEGŠANĀ PAR EIROPU
   
   
               20.
            
            
               Informācijas sniegšana par Eiropu iedzīvotājiem un pilsoniskās sabiedrības organizācijām ir visu ES iestāžu un struktūrvienību kopīgā kompetencē. Efektīva informēšana un komunikācija, ko nodrošina Eiropas Savienība, pirmām kārtām būtu uzskatāma par publisko dienestu uzdevumu, lai sniegtu iedzīvotājiem un pilsoniskās sabiedrības organizācijām iespēju pilnībā iesaistīties debatēs par Eiropu un demokrātiskā Savienības lēmumu un politikas veidošanas procesā.
            
         
               21.
            
            
               Komisija un Komiteja ir vienisprātis par to, ka stiprināt savstarpējās attiecības informācijas un komunikācijas jomā un šajā nolūkā cieši sadarboties ir Eiropas Savienības un tās iedzīvotāju vispārējās interesēs.
            
         
               22.
            
            
               Komisija un Komiteja ir vienisprātis arī par to, ka komunikācija ir jāintegrē lēmumu pieņemšanas procesā. Komisija atzīst, ka, ņemot vērā Komitejas sastāvu un tai ar līgumiem piešķirtās pilnvaras, Komitejai ir izšķiroša loma, veidojot reālu Eiropas publisko telpu dialogam un diskusijām par tiem jautājumiem, kas visvairāk skar iedzīvotājus un kas noteiks Eiropas projekta nākotni.
            
         
               23.
            
            
               Komisija un Komiteja sadarbosies, lai plašsaziņas līdzekļos kopīgi atspoguļotu notikušos pasākumus un norises, izmantojot pieejamos komunikācijas forumus un instrumentus. Publiskajos komunikācijas un informēšanas pasākumos Komisija un Komiteja atspoguļo savas attiecīgās funkcijas.
            
         
               24.
            
            
               Komisija un Komiteja aktualizēs un, ievērojot datu aizsardzības noteikumus, savstarpēji apmainīsies ar oficiālo kontaktpersonu sarakstiem centrālo dienestu līmenī un dalībvalstīs.
               Komisijas pārstāvniecības dalībvalstīs un Komitejas kontaktpersona katrai dalībvalstij apmainīsies ar informāciju par komunikācijas plāniem un apvienos centienus, lai vajadzības gadījumā piedalītos attiecīgajos pasākumos. Komisijas pārstāvniecību telpas dalībvalstīs, abām pusēm vienojoties, vajadzības gadījumā un loģistikas iespēju robežās būs pieejamas Komitejas ierosmju realizēšanai. Iespējams, ka attiecīgā gadījumā būs jākonsultējas arī ar Eiropas Parlamenta informācijas birojiem.
            
         
               25.
            
            
               Komiteja kopā ar tās locekļiem, partnerorganizācijām un valstu ekonomikas un sociālo lietu padomēm un tām līdzīgām organizācijām veido galveno informācijas un komunikācijas tīklu. Komisija pēc iespējas piedalīsies sanāksmēs, ko Komiteja organizēs ar locekļiem, organizācijām, kurām locekļi ir piederīgi, valstu ekonomikas un sociālo lietu padomēm un tām līdzīgām organizācijām.
            
         
      Briselē, 2012. gada 22. februārī
      
         
            Eiropas Komisijas vārdā –
         José Manuel BARROSO
         
            priekšsēdētājs
         
      
      
         
            Eiropas Ekonomikas un sociālo lietu komitejas vārdā –
         Staffan NILSSON
         
            priekšsēdētājs